#### E L Ő T E R J E S Z T É S

### Szombathely Megyei Jogú Város Közgyűlése

### Városstratégiai, Idegenforgalmi és Sport Bizottságának

###  2024. november 26-i ülésére

**Tájékoztató az önkormányzati utak téli üzemeltetési tervéről**

A helyi közutak kezelésének szakmai szabályairól szóló 5/2004. (I.28.) GKM rendelet 3.3 pontja alapján a közútról a hó eltakarítása és az út síkossága elleni védekezés a helyi közutakon (ideértve a kerékpárutakat, valamint a gyalog- és kerékpárutakat is), továbbá az ingatlanhoz nem csatlakozó burkolt járdán, a gyalogúton, a lépcsőn, a lejtőn és a sétányon a települési önkormányzat feladata. Célja a téli időjárásnak a forgalombiztonságot veszélyeztető hatásait minél nagyobb mértékben mérsékelni.

A helyi közutak kezelésének szakmai szabályairól szóló 5/2004. (I.28.) GKM rendelet megadja a síkosság elleni védekezés ajánlott szolgáltatási szintjeit, melyek az alábbiak:

|  |  |  |
| --- | --- | --- |
| Közútkezelési szolgáltatási osztály |  A szórási munka megkezdésének időpontja, az észleléstől számítva (óra) |  A síkosság megszüntetésének határideje (óra) |
|  I. |  0,5-1,0 |  4,0 |
|  II. |  1,5-2,0 |  6,0 |
|  III. |  2,0-3,0 |  8,0 |
|  IV-V. |  4,0-5,0 |  24,0 |

Szombathelyen I.-II. osztályba tartozó út (belterületi I. és II. rendű főút) jelenleg nincs. A III. osztályban (belterületi gyűjtőút) 90 útszakasz, a IV. osztályban (belterületi kiszolgáló- és lakóutak) 424 útszakasz található. A IV. közútkezelési szolgáltatási osztályba sorolt közutaknál, az I., a II. és a III. közútkezelési szolgáltatási osztályra előírt feladatok elvégzése után szükséges a személygépkocsival történő járhatóságot biztosítani.

Az Önkormányzat által ellátandó téli üzemeltetési feladatok mértékének határt szab a költségvetés teherbíró képessége. Továbbá az Önkormányzat nem vállalhatja át téli üzemeltetésként azokat a lakosságtól elvárható természetes tennivalókat, amelyek a biztonságos közlekedést megkönnyítik. (pl.: gépkocsik esetén a téli időjárásnak megfelelő téli gumi használat, illetve gyalogos közlekedésnek megfelelő téli lábbeli használatát.) A jogszabályi háttér lehetővé teszi az ún. fehér utak fenntartását. Fehér utak olyan utak, ahol síkosság elleni védekezés nincs, az ellenőrzés csak az útellenőrzés gyakoriságával történik és a hó eltakarítás csak a II., és III. osztályú útszakaszok hó eltakarítása utánra ütemezhető úgy, hogy biztosítsa az út személygépkocsival való járhatóságát. Ebbe az üzemeltetési rendszerbe tartoznak a IV. közútkezelési szolgáltatási osztályba tartozó utak.

A helyi közút kezelőjének minden évben - november 10-ig - téli üzemeltetési tervet indokolt készítenie vagy a téli üzemeltetés végzésére megbízott szervezettel készíttetnie. Ennek megfelelően a téli üzemeltetési terv tartalmazza az üzemeltetés megoldási módját, rendszerét és felelőseit, a szolgáltatás megszervezését, a közutak téli védekezési rendszerbe sorolását, hóakadályok és síkosság elleni védekezés, a hó eltakarítás, az utak és tartozékainak tisztántartását.

A SZOVA NZRt. elkészítette a 2024. november 11. – 2025. március 15-ig terjedő időszakra vonatkozó téli üzemeltetési tervet, melyet jelen előterjesztés 1. számú melléklete tartalmaz.

Az előző évek téli üzemeltetéséhez hasonlóan az idei téli időszakban a város teljes területén a SZOVA NZrt. végzi az üzemeltetési feladatokat a SZOMPARK Kft. dolgozóinak, munkagépeinek részleges bevonásával.

A terv készítésénél az emberi és gépi erőforrások számbavételén túl, a munkavégzés során korábban szerzett tapasztalatokat és lakossági jelzéseket is figyelembe vette a SZOVA NZrt., illetve észszerű módosításra idény közben is sor kerülhet.

A részletes felülvizsgálat a környezet- és természetvédelem helyi szabályairól szóló 33/2012.(XI.12.) önkormányzati rendelet 12. §-a figyelembevételével történt. Ez kimondja, hogy az **ingatlan tulajdonosa** (kezelője, használója, bérlője) **köteles** **gondoskodni** többek közt **„tömbtelken a különálló egyes épületek gyalogos megközelítésére és körüljárására szolgáló terület tisztántartásáról**, a csapadékvíz zavartalan lefolyását akadályozó anyagok és más hulladékok eltávolításáról, illetve **a téli síkosságmentesítésről és a hóeltakarításról”**.

A téli üzemeltetési tervet célszerű a lakossággal fő vonalakban ismertetni, ennek érdekében javaslom a téli üzemeltetési terv Szombathely Megyei Jogú Város és a SZOVA NZrt. honlapján történő közzétételét.

Javaslom a Tisztelt Bizottságnak az előterjesztés 1. sz. mellékletét képező téli útüzemeltetési terv elfogadását, illetve annak kizárólag jogszabályváltozás, az úthálózat nagyobb mértékű átalakulása, vagy a szolgáltatónál beálló valamilyen változás esetén a Bizottság elé terjesztését.

Kérem a Tisztelt Bizottságot, hogy a téli üzemeltetési terv elfogadásáról szóló előterjesztést megtárgyalni és elfogadni szíveskedjék.

**Szombathely, 2024. november „ „.**

 /: **Horváth Soma** :/

 **Határozati Javaslat**

**…/2024.(XI.26.) VISB. sz. határozat**

A Városstratégiai, Idegenforgalmi és Sport Bizottság az önkormányzati utak téli üzemeltetési tervéről szóló előterjesztést megtárgyalta, és Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önk. rendelet 54. § (1) bekezdés 39. pontja alapján az alábbi döntést hozta.

1. A Bizottság az előterjesztés 1. sz. mellékletét képező téli üzemeltetési tervet elfogadja.
2. A Bizottság felkéri a SZOVA NZrt.-t, hogy az előterjesztés 1. sz. mellékletét képező téli útüzemeltetési tervben előírtaknak és a költségvetésben biztosított fedezetnek megfelelően végezze a téli síkosságmentesítési és hóeltakarítási feladatokat Szombathely város területén.
3. A Bizottság felkéri a Polgármestert és SZOVA NZrt. vezérigazgatóját, hogy a téli üzemeltetési tervnek a város, illetve a NZrt. honlapján történő közzétételéről gondoskodjon.
4. A Bizottság elfogadja, hogy a továbbiakban az előterjesztés mellékletét képező téli üzemeltetési tervet kizárólag jogszabályváltozás, az úthálózat nagyobb mértékű átalakulása, vagy a szolgáltatónál beálló valamilyen változás esetén szükséges ismételten a Bizottság elé terjeszteni.

**Felelős**: Horváth Soma alpolgármester

 /a végrehajtás előkészítéséért:

 Kovács Cecília, a SZOVA NZrt. vezérigazgatója

 Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője/

**Határidő:** 1. pont: azonnal

2. pont: folyamatos

 3. pont: 2024. november 31.

 4. pont: folyamatos